b'\n_START_ARTICLE_\nBergen 1. korps\n_START_SECTION_\nHistorie\n_START_PARAGRAPH_\nBergen 1. korps ble grunnlagt 8. september 1889, i det ny innkj\xc3\xb8pte lokalet i Str\xc3\xb8mgaten 16. Tre offiserer var plukket ut til \xc3\xa5 starte opp korpset, kaptein Marie Eriksen, l\xc3\xb8ytnant Johanne Iversen og l\xc3\xb8ytnant Maren Webj\xc3\xb8rnsen. Allerede f\xc3\xb8rste uken m\xc3\xb8tte 38 frelsess\xc3\xb8kende til korpset. Frelsesarmeens inntreden i Bergen ble m\xc3\xb8tt med forskjellige meninger, der geistligheten stilte seg mest reservert. Det ble blant annet uttalt: \xe2\x80\x9dEr denne l\xc3\xa6re av mennesker, vil den forg\xc3\xa5 av seg selv, men er den av Gud, vil intet kunne \xc3\xb8delegge den\xe2\x80\x9d._NEWLINE_Seinere, da en av frelsessoldatene ble hjemsendt fra krigsskolen (seinere Offisersskolen) fordi han var uskikket, knuste han samtlige 144 vinduer i korpsets lokale. Da det ble det tatt opp kollekt seinere, kom det inn n\xc3\xb8yaktig 144 kr, akkurat det vinduene kostet._NEWLINE_Etter \xc3\xa5tte m\xc3\xa5neder, fikk korpset 400 nye frelsessoldater og til sammen 1\xc2\xa0000 personer hadde kommet for \xc3\xa5 motta frelse i Bergen 1. korps\xe2\x80\x99 lokaler._NEWLINE_Utover sommeren og h\xc3\xb8sten 1890, kj\xc3\xb8pte kaptein Julius Amundsen inn 6 brukte musikkinstrumenter og 2 trommer. Dette var starten p\xc3\xa5 et rikt musikkliv for Bergen 1. korps.\n_START_SECTION_\nVirksomhet\n_START_PARAGRAPH_\nOpp gjennom \xc3\xa5rene har Bergen 1. korps startet forskjellige typer virksomhet, for alle aldersgrupper, blant annet s\xc3\xb8ndagsgudstjeneste, seniorm\xc3\xb8ter, hjemforbund, hornorkester, s\xc3\xb8ndagsskole, ungdomsklubb og speider.'